1Biyapun ambo bisa mangecek jo babagai-bagai bahaso manusia, biyapun ambo bisa babahaso malekaik, tapi jikok ambo indak mangasiahi urang lain, mako kato-kato ambo tu, hanyo samo jo bunyi nyariang nan indak ado arati.
2Biyapun ambo santiang manyampaikan barito dari Allah, biyapun ambo mangarati kasadonyo parkaro nan sulik-sulik, biyapun ambo tawu jo sagalo sasuatu, biyapun ambo sabana ba iman kapado Allah, sainggo ambo bisa manyuruah gunuang baranjak, tapi jikok ambo indak mangasiahi urang-urang lain, mako diri ambo ko indak ado doh aratinyo!
3Biyapun kasadonyo arato ambo, ambo sidakahkan kabake urang-urang nan bansaik, sudah tu ambo manyarahkan diri ambo untuak dibaka, tapi jikok ambo indak mangasiahi urang-urang lain, mako kasadonyo tu, indak ciyek juwo doh nan paguno.
4Kasiah tu saba; kasiah tu elok ati suko manolong; inyo indak pambingik. Inyo indak maninggikan diri, sarato indak uju.
5Inyo indak mangarajokan nan indak bataratik, sarato indak mancari labo untuak diri sorang. Inyo indak pambangih, sarato indak pandandam.
6Atinyo ibo dek sasuatu nan indak baiak, dek nan bana, baru inyo basukocito.
7Inyo tutuik sagalo sasuatu, inyo picayo sagalo sasuatu, inyo ma arokkan sagalo sasuatu, inyo saba manangguang sagalo sasuatu.
8Indak ka ado doh masonyo, urang indak mamaralukan kasiah mangasiahi. Jikok kiniko ado urang nan santiang manyampaikan barito dari Allah, ado masonyo, inyo ka baranti manyampaikan barito tu. Jikok kiniko ado urang nan santiang mangecek jo bahaso-bahaso nan ganjie, tapi ado masonyo isuak, inyo ka baranti mangecek jo bahaso-bahaso nan bakcando itu. Jikok kiniko ado urang nan punyo pangatawuan nan banyak, tapi isuak ka tibo masonyo, kasadonyo alemunyo tu ka di ilang lanyokkan, dari pikierannyo.
9Dek karano pangatawuan kito, sarato jo kapandaian kito untuak manyampaikan barito dari Allah, alun juwo lai samparono.
10Isuak ka tibo masonyo, Allah ka manyamparonokan kasadonyo, nan indak samparono tu ka ilang lanyok.
11Dikutiko ambo ketek, ambo mangecek saroman jo paja ketek, parasaan ambo sarupo jo paja ketek, pikieran ambo bakcando paja ketek pulo. Kiniko ambo lah gadang, parangai ambo nan saroman paja ketek tu, lah ambo buwang.
12Apo nan kito liyek kiniko, hanyolah bakcando bayangan nan kabua di dalam camin. Tapi, isuak kito ka maliyek lansuang sacaro jaleh. Kiniko ambo alun tawu lai kasadonyo, tapi isuak ambo ka tawu sagalo-galonyo, samo jo bakcando Allah mangatawui tantang diri ambo dalam sagalo-galonyo.
13Jadi, untuak maso nan kiniko, ado tigo parkaro nan musti tatap kito karajokan: ba iman, iduik nan punyo harapan, sarato jo samo-samo mangasiahi. Nan paliang pantiang dari nan tigo tu iyolah, mangasiahi urang-urang lain.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn